Hajóbaleset: büntetőeljárás és roncskiemelés - Turizmus.com
2019. május 30. 14:59
Büntetőeljárás keretében, szakértők bevonásával vizsgálják, mi vezethetett a szerda esti dunai hajóbalesethez. A hajóroncs kiemelése napokig eltarthat.
Pál Adrián rendőrezredes az Országos Rendőr-főkapitányság csütörtök reggeli sajtótájékoztatóján elmondta: hét halottat találtak és továbbra is 21 eltűntet keresnek a Duna teljes déli szakaszán.
Elhangzott: a Viking Sigyn szállodahajó „svájci illetőségű céghez tartozik”, kapitánya pedig ukrán állampolgár, akit már meghallgattak a balesettel kapcsolatban.
A turizmus.com-nak nyilatkozó hajózási szakemberek szerint a következtetésekkel meg kell várni a vizsgálatok végét.
Akár napok, de egy hét is eltelhet, mire kiemelhetik a szerda este a Dunába süllyedt sétahajó roncsait a búvárok – mondta Sopronyi Richárd, a Diving Island Kft. ügyvezető igazgatója csütörtökön kora délután.
Az ipari búvár rámutatott: a Duna jelenleg is árad, s az előrejelzések szerint ez még akár jövő keddig is így maradhat. Jelenleg a Duna vízszintje két méterrel magasabb annál a megengedett mértéknél, amiben még dolgozhatnak a szakemberek. A nagyon erős sodrás és víznyomás a búvárok számára életveszélyes körülményeket teremtenek, ezért ilyenkor meg sem próbálják a leereszkedést – fűzte hozzá.
Az MH 1. Honvéd Tűzszerész és Hadihajós Ezred AM-31 Dunaújváros hajója részt vesz az elsüllyedt Hableány turistahajó állapotának vizsgálatában a Margit híd alatt
Többnyire egyébként egy pontonhoz rögzítik magukat a búvárok (ezért van már a helyszínen a honvédség pontoneleme), majd a fenéken kúszva közelítik meg a roncsot. A látótávolság a Dunában még alacsonyabb vízállás esetén is nulla, ezért csak tapogatózni tudnak a szakemberek.
szállodahajó Duna baleset Hableány hajó hajóbaleset Viking Sigyn